ใครผิด?
ต้องทั้งอด ทั้งทน สำหรับ ชัยวัฒน์ อุทัยวรรณ์ ประธานไอแบงก์ ที่ต้องรับหน้าเสื่อ โดนลูกหนี้ฟ้องเป็นหางว่าว
22 ก.ย. 2558

ต้องทั้งอด ทั้งทน สำหรับ ชัยวัฒน์ อุทัยวรรณ์ ประธานไอแบงก์ ที่ต้องรับหน้าเสื่อ โดนลูกหนี้ฟ้องเป็นหางว่าว
ล่าสุด ลูกหนี้รายหนึ่งเดินสายร้องเรียน ตั้งแต่สำนักนายกฯ ป.ป.ช. ไปจนถึง ป.ป.ท. กล่าวหาว่า เจ้าหน้าที่ไอแบงก์ร่วมกันปฏิบัติหน้าที่โดยมิชอบ ทำให้บริษัทของลูกหนี้กลายเป็นหนี้ตกชั้น เพราะหวังจะช้อนซื้อกิจการในราคาถูก
งานนี้ลูกหนี้ระบุว่ามีสัมปทานขนส่งก๊าซธรรมชาติกับ ปตท. นาน 15 ปี คิดเป็นรายรับรวม 2,700 ล้านบาท ที่สำคัญ ตั้งแต่ปี 2553 ก็ทยอยผ่อนชำระหนี้มาตลอด รวมแล้วกว่า 300 ล้านบาท จนยอดหนี้คงค้างลดลง แต่ก็ยังต้องขอให้ไอแบงก์ขยายเวลาชำระหนี้ออกไป เพราะมีปัญหาสภาพคล่อง ต้องลงทุนเพื่อขยายธุรกิจ
แต่การเจรจากับเจ้าหน้าที่ไอแบงก์เพื่อขอประนอมหนี้มานานกว่า 10 เดือน กลับไม่สำเร็จ ถูกปฏิเสธ
เรื่องนี้สอบถามไอแบงก์แล้ว ได้ความว่า สาเหตุที่ปรับโครงสร้างหนี้ไม่ได้ เพราะลูกค้าปฏิบัติผิดหลักเกณฑ์ ถ้าทำตามคำขออาจเจอข้อหาละเว้นการปฏิบัติหน้าที่ได้
เหนื่อยทั้งขึ้นทั้งล่อง